CELEX: 32019D1998
Language: lt
Date: 2019-11-28 00:00:00
Title: KOMISIJOS ĮGYVENDINIMO SPRENDIMAS (ES) 2019/1998 2019 m. lapkričio 28 d. kuriuo dėl gyvūnų sveikatos apsaugos priemonių, susijusių su grybeliu Batrachochytrium salamandrivorans, taikymo salamandroms laikotarpio iš dalies keičiamas Įgyvendinimo sprendimas (ES) 2018/320 (pranešta dokumentu Nr. C(2019) 8551) (Tekstas svarbus EEE)

2.12.2019   
               
               
                  LT
               
               
                  Europos Sąjungos oficialusis leidinys
               
               
                  L 310/35
               
            
         KOMISIJOS ĮGYVENDINIMO SPRENDIMAS (ES) 2019/1998
         2019 m. lapkričio 28 d.
         kuriuo dėl gyvūnų sveikatos apsaugos priemonių, susijusių su grybeliu Batrachochytrium salamandrivorans, taikymo salamandroms laikotarpio iš dalies keičiamas Įgyvendinimo sprendimas (ES) 2018/320
         (pranešta dokumentu Nr. C(2019) 8551)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1990 m. birželio 26 d. Tarybos direktyvą 90/425/EEB dėl Sąjungos vidaus prekyboje tam tikrais gyvūnais ir produktais taikomų veterinarinių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
         atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (2), ypač į jos 18 straipsnio 7 dalį,
         kadangi:
         
                     (1)
                  
                  
                     Komisijos įgyvendinimo sprendimu (ES) 2018/320 (3) nustatytos prekybai salamandromis Sąjungoje ir jų įvežimui į Sąjungą taikomos tam tikros gyvūnų sveikatos apsaugos priemonės, susijusios su grybeliu Batrachochytrium salamandrivorans (Bsal). Įgyvendinimo sprendimas (ES) 2018/320 taikomas iki 2019 m. gruodžio 31 d.;
                  
               
                     (2)
                  
                  
                     keletas valstybių narių ir suinteresuotųjų subjektų pranešė Komisijai, jog turi nedaug patirties praktiškai įgyvendinant Įgyvendinimo sprendimą (ES) 2018/320 ir kad iki šiol kompetentingos institucijos yra izoliavusios ir sertifikavusios tik keletą salamandrų siuntų;
                  
               
                     (3)
                  
                  
                     be to, keletas naujausių mokslinių ir epidemiologinių tyrimų rezultatų pagerino dabartines žinias apie įvairius su Bsal susijusius aspektus, taip pat patvirtino, kad Bsal yra endeminis keliose Azijos šalyse ir jo aptikta Ispanijoje;
                  
               
                     (4)
                  
                  
                     vis dėlto, vis dar trūksta daug žinių apie jo pobūdį ir diagnozę. Visų pirma, šie rezultatai nepadėjo aiškiau nustatyti šio grybelio paplitimo geografinių ribų daugelyje šalių ir nepadėjo pagerinti jo diagnozės metodikos nei numatyti galimų priemonių, kurias būtų galima taikyti siekiant sumažinti jo paplitimo per prekiaujamas siuntas riziką;
                  
               
                     (5)
                  
                  
                     todėl Įgyvendinimo sprendime (ES) 2018/320 numatytos išsamios gyvūnų sveikatos apsaugos priemonės turėtų likti nepakeistos;
                  
               
                     (6)
                  
                  
                     Europos Parlamento ir Tarybos reglamentu (ES) 2016/429 (4) konsoliduojama bendros Sąjungos gyvūnų sveikatos politikos teisinė sistema – nustatyta bendra supaprastinta ir lanksti gyvūnų sveikatos reguliavimo sistema. Visų pirma joje nustatytos apsaugos priemonės, taikytinos gyvūnų ligų atvejais. Tas reglamentas bus pradėtas taikyti nuo 2021 m. balandžio 21 d.;
                  
               
                     (7)
                  
                  
                     todėl Įgyvendinimo sprendimo (ES) 2018/320 taikymas turėtų būti pratęstas iki to reglamento taikymo datos;
                  
               
                     (8)
                  
                  
                     todėl Įgyvendinimo sprendimas (ES) 2018/320 turėtų būti atitinkamai iš dalies pakeistas;
                  
               
                     (9)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2018/320 11 straipsnis pakeičiamas taip:
            
               
                  „11 straipsnis
                  
                  Taikymas
                  Šis sprendimas taikomas iki 2021 m. balandžio 20 d.“
               
            
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2019 m. lapkričio 28 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 224, 1990 8 18, p. 29.
         
            (2)  OL L 268, 1991 9 24, p. 56.
         
            (3)  2018 m. vasario 28 d. Komisijos įgyvendinimo sprendimas (ES) 2018/320 dėl prekybai uodegotaisiais varliagyviais Sąjungoje ir jų įvežimui į Sąjungą taikomų tam tikrų gyvūnų sveikatos apsaugos priemonių, susijusių su grybeliu Batrachochytrium salamandrivorans (OL L 62, 2018 3 5, p. 18).
         
            (4)  2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (OL L 84, 2016 3 31, p. 1).